## Odluka o sadržaju i uvjetima javnog nadmetanja za izdavanje dozvola za istraživanje i eksploataciju ugljikovodika na Jadranu i kriterijima za odabir najpovoljnijeg ponuditelja

### NN 40/2014 (28.3.2014.), Odluka o sadržaju i uvjetima javnog nadmetanja za izdavanje dozvola za istraživanje i eksploataciju ugljikovodika na Jadranu i kriterijima za odabir najpovoljnijeg ponuditelja

VLADA REPUBLIKE HRVATSKE

694

Na temelju članka 15. stavka 4. Zakona o istraživanju i eksploataciji ugljikovodika (»Narodne novine«, br. 94/2013 i 14/2014), Vlada Republike Hrvatske je na sjednici održanoj 27. ožujka 2014. godine donijela

ODLUKU

O SADRŽAJU I UVJETIMA JAVNOG NADMETANJA ZA IZDAVANJE DOZVOLA ZA ISTRAŽIVANJE I EKSPLOATACIJU UGLJIKOVODIKA NA JADRANU I KRITERIJIMA ZA ODABIR NAJPOVOLJNIJEG PONUDITELJA

I.

Ovom se Odlukom određuju sadržaj i uvjeti javnog nadmetanja za izdavanje dozvola za istraživanje i eksploataciju ugljikovodika na Jadranu i kriteriji za odabir najpovoljnijeg ponuditelja.

II.

Javno nadmetanje za izdavanje dozvola za istraživanje i eksploataciju ugljikovodika na Jadranu u dokumentaciji za nadmetanje detaljno obrađuje sljedeći sadržaj:

– podatke o davatelju dozvola,

– podatke o javnom nadmetanju za izdavanje dozvola,

– pravne napomene o postupku javnog nadmetanja,

– opće podatke o dozvolama za istraživanje i eksploataciju ugljikovodika, trajanju istraživanja ugljikovodika u istražnom prostoru, sadržaju dozvola, trajanju vremena eksploatacije ugljikovodika, određivanju ponovnog pregovaranja ugovora u slučaju nastupa izmijenjenih okolnosti,

– postupak davanja ponude,

– administrativne, formalne, financijske, pravne i tehničke zahtjeve koje ponuditelj mora ispunjavati,

– zahtjeve za jamstvom za ozbiljnost ponude

– postupak i kriterije odabira najpovoljnijih ponuditelja za pojedine istražne prostore ugljikovodika.

Priloge dokumentaciji za nadmetanje u javnom nadmetanju za izdavanje dozvola za istraživanje i eksploataciju ugljikovodika na Jadranu čine:

– sažetak osnovnih pravnih propisa Republike Hrvatske,

– standardi izvođenja rudarskih radova i zaštite okoliša,

– granice istražnih prostora,

– sažetak geološkog potencijala Jadrana,

– upute za ponuditelje,

– obrazac ponude,

– obrazac jamstva za ozbiljnost ponude,

– nacrt prijedloga ugovora o istraživanju i podjeli eksploatacije ugljikovodika.

III.

Javno nadmetanje za izdavanje dozvola za istraživanje i eksploataciju ugljikovodika na Jadranu u dokumentaciji za nadmetanje detaljno obrađuje sljedeće uvjete za izdavanje dozvola za istraživanje i eksploataciju ugljikovodika:

– ponuditelj je obvezan podnijeti ponudu na hrvatskom jeziku ili na engleskom jeziku zajedno s ovjerenim prijevodom na hrvatski jezik,

– ponude se podnose Ministarstvu gospodarstva u zatvorenim omotnicama koja mora sadržavati naznaku »PONUDA ZA JAVNO NADMETANJE ZA IZDAVANJE DOZVOLE ZA ISTRAŽIVANJE I EKSPLOATACIJU UGLJIKOVODIKA NA JADRANU – NE OTVARATI«, a u omotnici mora se nalaziti jedan izvornik ponude, sedam kopija i jedna elektronička kopija ponude,

– ponude moraju biti izrađene sukladno Odluci o postupku provedbe javnog nametanja za izdavanje dozvola za istraživanje i eksploataciju ugljikovodika na Jadranu iz članka 10. stavka 5. Zakona o istraživanju i eksploataciji ugljikovodika,

– ponude moraju sadržavati isprave kojima se dokazuje financijska, pravna i tehnička sposobnost, te isprave kojima se osigurava zaštita zdravlja, sigurnost i zaštita okoliša,

– plaćanje, za uvid u dokumentaciju, iznosa od 5 tisuća (5.000,00) eura u kunama po srednjem tečaju Hrvatske narodne banke na dan uplate,

– ponuditelj mora dostaviti zadovoljavajuće jamstvo za ozbiljnost ponude u iznosu od petsto tisuća (500.000,00) eura.

Iz postupka javnog nadmetanja isključit će se sudionici koji:

– pokušaju izravno ili uz pomoć treće osobe utjecati na prosudbu Stručnog povjerenstva za provođenje javnog nadmetanja za istraživanje i eksploataciju ugljikovodika, koje je određeno Odlukom o osnivanju Stručnog povjerenstva za provođenje javnog nadmetanja za istraživanje i eksploataciju ugljikovodika, (»Narodne novine«, broj 31/2014), Ministarstva gospodarstva, Agencije za ugljikovodike ili njihovih članova, ili na obavljanje zakonom i propisima određenih dužnosti državnih dužnosnika ili javnih tijela,

– protuzakonito pokušaju pribaviti ili pribave tajnošću zaštićene podatke ili isprave vezane uz javno nadmetanje,

– su posredno ili neposredno umiješani u čin korupcije, podmićivanja, nuđenja provizije ili darivanja bilo koje osobe s namjerom utjecanja na Vladu Republike Hrvatske ili njene predstavnike u postupku ocjenjivanja ponuda i odabira,

– ne udovoljavaju uvjetima iz članka 8. Zakona o istraživanju i eksploataciji ugljikovodika,

– ne predaju zadovoljavajuće jamstvo za ozbiljnost ponude u iznosu od petsto tisuća (500.000,00) eura,

– ne podnesu isprave vezane uz pravnu i financijsku sposobnost ili isprave vezane uz tehničku sposobnost, zaštitu zdravlja, sigurnosti i očuvanja okoliša,

– su pokazali, u drugim državama, bilo kakav nedostatak učinkovitosti ili odgovornosti u bilo kojem obliku, u prijašnjim obavljanjima djelatnosti koje su predmet dozvole za istraživanje i eksploataciju ugljikovodika,

– ne ispune neki od prethodno navedenih uvjeta ove Odluke.

IV.

Kriteriji za odabir najpovoljnijeg ponuditelja u postupku javnog nadmetanja za izdavanje dozvola za istraživanje i eksploataciju ugljikovodika na Jadranu, uz primjenu odredbe članka 2. stavka 2. Direktive 94/22/EZ koja se odnosi na nacionalnu sigurnost, te u skladu s odredbom članka 15. stavka 5. Zakona o istraživanju i eksploataciji ugljikovodika, su:

– tehnička, financijska i stručna sposobnost ponuditelja ili zajednice ponuditelja,

– načini na koje ponuditelj ili zajednica ponuditelja namjerava izvršavati djelatnosti koje su predmet dozvole za istraživanje i eksploataciju ugljikovodika na Jadranu,

– ukupna kvaliteta podnesene ponude,

– financijski uvjeti koje je ponuditelj ponudio u cilju izdavanja dozvole za istraživanje i eksploataciju ugljikovodika na Jadranu.

Tehnička i stručna sposobnost sudionika procjenjuje se prema podacima ponuditelja o sudjelovanju u istraživanju i eksploataciji ugljikovodika u proteklih 5 ili više godina, broju radnika u radnom odnosu, naročito na odgovarajućim poslovima i godišnjoj količini pridobivenih ugljikovodika, kao i referencama ponuditelja u pogledu pridržavanja pravila zaštite okoliša i zaštite na radu.

Financijska sposobnost sudionika procjenjuje se prema podacima o financijskom stanju i poslovanju ponuditelja te planu financiranja aktivnosti istraživanja i eksploatacije ugljikovodika.

Kvaliteta ponude procjenjuje se prema podacima ponuditelja o predloženom programu minimalnog ulaganja u seizmička istraživanja – 2D seizmička ispitivanja/3D seizmička ispitivanja, broju predloženih rudarskih radova bušenja istražnih bušotina u istražnom prostoru ugljikovodika, ostalim ispitivanjima i naknadi za potpisivanja ugovora prema sljedećim kriterijima:

|  |  |  |  |
| --- | --- | --- | --- |
| Kriterij | | Najveća ocjena | Udio (%) |
| Inicijalno istražno razdoblje  (3 godine) | 2D seizmička ispitivanja | 5 | 70,00 |
| 3D seizmička ispitivanja | 20 |
| Broj bušotina | 70 |
| Ostala ispitivanja | 5 |
| Drugo Inicijalno istražno razdoblje (2 godine) | 3D seizmička ispitivanja | 25 | 20,00 |
| Broj bušotina | 70 |
| Ostala ispitivanja | 5 |
| Naknada za potpis Ugovora | | 100 | 10,00 |

V.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/14-04/98

Urbroj: 50301-05/18-14-2

Zagreb, 27. ožujka 2014.

Predsjednik

Zoran Milanović, v. r.

40 28.03.2014 Odluka o sadržaju i uvjetima javnog nadmetanja za izdavanje dozvola za istraživanje i eksploataciju ugljikovodika na Jadranu i kriterijima za odabir najpovoljnijeg ponuditelja

Odluka, NN 40/2014-694